वनडे सीरीज में वापसी के इरादे से उतरेगा भारत  
दक्षिण अफ्रीका के खिलाफ पहले मैच में करारी हार झेलने के बाद भारतीय टीम शनिवार को दूसरे वनडे में शृंखला में बराबरी हासिल करने का प्रयास करेगी।
मेजबान दक्षिण अफ्रीका के हाथों एकदिवसीय शृंखला के पहले मैच में करारी हार झेलने के बाद महेंद्र सिंह धोनी की कप्तानी में भारतीय टीम शनिवार को दूसरे वनडे मैच में बल्लेबाजी और गेंदबाजी की समस्याओं से निजात पाते हुए शृंखला में बराबरी हासिल करने का प्रयास करेगी।  टेस्ट सीरीज 1-1 से ड्रॉ कराने और रविवार को एकमात्र ट्वेंटी-20 मैच में शानदार जीत दर्ज करने वाली भारतीय टीम को पहले वनडे मैच में मेजबानों के हाथों 135 रन की शर्मनाक हार झेलनी पड़ी थी।  प्रमुख खिलाड़ियों के चोटिल होने से पहले ही संकटग्रस्त टीम इंडिया के लिए डरबन वनडे में गेंदबाजी और बल्लेबाजी में कुछ भी सही घटता हुआ नजर नहीं आया और गेंदबाजों के खराब प्रदर्शन के बाद बल्लेबाजों ने भी पूरी तरह निराश किया।  वैसे भारत का यह पुराना रिकॉर्ड रहा है कि वह दौरे के शुरुआती मैचों में हमेशा लड़खड़ा जाते हैं, लेकिन धोनी एंड कंपनी की अब कोशिश न्यू वांडर्स मैदान पर शानदार वापसी करते हुए पांच मैचों की सीरीज में 1-1 से बराबरी करने का होगी।  माना जा रहा कि यह मैदान तेज गेंदबाजों का मदद दे सकता है। पहले ही वीरेंद्र सहवाग और गौतम गंभीर की कमी से जूझ रही भारतीय टीम को तेज गेंदबाज प्रवीण कुमार के चोटिल होने से झटका लगा, जो स्वदेश लौट गए हैं। कोहनी की चोट की वजह से श्रीसंत को पहले मैच में बाहर बैठना पड़ा और उनकी चोट पर संदिग्धता बनी हुई है।  पहले मैच में भारत की ओर से एकमात्र अर्धशतक विराट कोहली ने लगाया था, जबकि दक्षिण अफ्रीका की ओर से तीन बल्लेबाज अर्धशतक बनाने में सफल रहे। बेहतर तालमेल के बिना साझेदारी करना भारत के लिए नुकसानदेह साबित हुआ।  फॉर्म से बाहर चल रहे युवराज सिंह के पास फिर से अपने दर्जे के मुकाबले प्रदर्शन करने का मौका होगा। भारतीय गेंदबाज आशीष नेहरा ने डरबन में काफी निराश किया था, जिसकी वजह से कप्तान धोनी को तीन पार्टटाइम गेंदबाज लगाने पर मजबूर होना पड़ा।  उधर, दक्षिण अफ्रीकी टीम अपनी सरजमीं पर काफी संतुलित नजर आ रही है। हालांकि कप्तान ग्रीम स्मिथ ने अपने साथी खिलाड़ियों को मेहमान टीम को हल्के में लेने की गलती नहीं करने की सलाह दी है। स्मिथ ने कहा, मुझे उम्मीद है कि वे (भारतीय) वापसी करना चाहेंगे। हमें अगले मैच में भी पूरी जी-जान लगानी होगी।